עמדה (כתב עת ספרותי)

עמדה הוא כתב עת ספרותי ישראלי, שיוצא לאור החל משנת 1995. כתב העת נוסד על ידי עמוס אדלהייט, אריק א. ורן יגיל. בהמשך הצטרפו למערכת חן יסודות ויובל גלעד. כתב העת כולל את המדורים (המכונים "תיקים"): שירה, פרוזה, תרגומים, מחזות, מסות ומאמרי ביקורת ספרותיים. כל גיליון עמדה נפתח ב"עמדת פתיחה" (דבר העורכים). עד חורף 2023 ראו אור 51 גיליונות. חברי "עמדה" התגבשו מתוך חבורת "עכשיו 55", שכללה משוררים וסופרים שפרסומם הראשון היה בחוברת מס' 55 של כתב העת עכשיו, בעריכת גבריאל מוקד. יוצרים רבים, שהחלו להופיע באותו גיליון מפורסם, וכן מגזינים ספרותיים כמו "עמדה", רואים עצמם יורשים וממשיכי דרכו של מוקד. עורכי עמדה מזוהים עם תפישה של סוציאליזם מתון, כשאדלהייט נחשב שמאלי יותר ויגיל רואה בעצמו איש מרכז. עם זאת, העורכים מעידים כי ב"עמדה" לא יופיעו מאמרים פוליטיים שאינם עוסקים בספרות. המאמרים הספרותיים שהתפרסמו ב"עמדה" התריסו למשל נגד כתיבה נשית מהסוג שהם מכנים "ספרות הדגדגן" ויצאו בגנות שירתם הפוליטית של יצחק לאור ואהרן שבתאי, אך גם נגד הפואטיקה של הו!, שאותה הם כינו "חרזנות". על אף עמדתם נגד עירוב פוליטיקה בשירה, לעורכי עמדה היה קשר מיוחד עם מטען, כתב העת הספרותי הפוליטי-רדיקלי שערך מקסים גילן (גילן גם פרסם שירים ב"עמדה"). מבחינה פואטית כתב העת מדגיש זיקה חזקה למסורת הספרות העברית. כך פרסם כתב העת סדרת ספרים בשם "ספרי מופת עבריים" שכללה יצירות מופת עבריות נשכחות, בהן יצירות של אליהו מידניק, ישראל זרחי, אשר ברש ונח שטרן. כתב העת מקדיש מקום למסות נבחרות העוסקות בפואטיקות של יוצרים שמעט נדחקו ונשכחו, למשל דליה הרץ, יותם ראובני, אסתר ראב, ישראל ברמה ועוד. הזיקה למודרניזם העברי באה לידי ביטוי גם בגיליונות המכונים "אופציה פואטית" ומוקדשים ליוצרים שעורכי כתב העת מעריכים את יצירתם, למשל חוברת שעסקה בשירת מקסים גילן בליווי מסה על יצירתו. בפתח גיליון 16, חוזרים העורכים על הצהרתם בעמדת הפתיחה של הגיליון הראשון: עמדה – בית לכותבים. כך חרתנו על עמדת הפתיחה של גיליוננו הראשון לפני כעשור. כך אנו שבים ומצהירים כעת. עמדה – דוחה כל אג'נדה פואטית מוקדמת ליצירה. עמדה – לא מאמינה בקיצורי דרך פואטיים או קיומיים. כתב העת "עמדה" מקפיד על כתיבה טהרנית, מודרניסטית וכזו שאינה מפחדת מאליטיזם מסוים. בעמדת הפתיחה של גיליון 14, לכבוד עשר שנים לקיומו של כתב העת, מצהירים העורכים: "בחלל היסטורי דיאלקטי וביקורתי ובזיקה עמוקה למודרניזם העילי בכלל ולמודרניזם העברי בפרט... משייטת ספינת 'עמדה' מאז 1995, תוך ניגוד חריף לציניות הכוחנית, הגסה והמלאה בעצמה, האופיינית לרובם המוחלט של אנשי הספרות משנות התשעים ועד ימינו. סופרים בחצי-גרוש שכרתו ברית במשקל נוצה עם חברים, עורכים, עיתונאים לכאורה, לעיתים אף בחסות אקדמית מפוקפקת בגיבוי מסעות יחסי ציבור עתירי ממון וקשרים אישיים, במאמץ בלתי מתפשר להוליד ספרות ללא עבר, ללא ממדים רוחניים, ספרות 'הכאילו' הגודשת בצווחות את אוזני הקוראים/ות... ספינת 'עמדה' דנה את עצמה מראש, אם כן, לבדידות מסוימת גאה ואמיצה בלב אופל מתגבר, נאמנה כתמיד לקוראי הספרות העברית שלא נואשו עדיין מלמצוא עומקים של ממש, עולם ולשון, מקוריות וחידוש, ביצירות הספרות הנכתבות בעברית כאן ועכשיו." — עמדת פתיחה גיליון 14, 2005. בנובמבר 2023 ראה אור הגיליון ה-50 של כתב העת. בעמדת הפתיחה של גיליון חגיגי זה, מזכירים העורכים את תפישת העולם של "עמדה": "ספרות של אי-נחת, של חוסר סיפוק וחוסר שביעות רצון, ספרות של תשוקה ושל חתירה, ספרות של רעב ושל דיסהרמוניה, ספרות אָטוֹנָלִית, ספרות שבורה ורצוצה ופרגמנטרית, ספרות של אמת בלתי-מתפשרת, של דחיפות ובהילות, ספרות על הקוֹצוֹת, אלה הם כמה מהמאפיינים של הטקסטים שאנו מבקשים תמיד לקדם ב"עמדה". ספרות כזאת משקפת את תפישת העולם שלנו השונה כל-כך מיתר כתבי-העת הספרותיים שעדיין פועלים היום, רובם ככולם בונבוניירות ספרותיות שנועדו לקדם אמביציות אישיות שונות ומשונות…" — עמדת פתיחה גיליון 50, 2023. עם כותבי "עמדה" נמנים: אריק א., עמוס אדלהייט, רן יגיל, חן יסודות, ירון אביטוב, נורית כהנא, יובל גלעד, זיוה גל, יהונדב פרלמן, יוסי גרנובסקי, אלי אשד, משה פינטו, עודד פלד, יחזקאל רחמים, מתי שמואלוף, מקסים גילן, אורציון ברתנא,לאה איני, יותם ראובני ואחרים. כתב העת יוצא לאור בתמיכת מנהל התרבות – משרד התרבות והספורט, מועצת הפיס לתרבות ולאמנות, תורמים פרטיים ומכירות. גיליונות עמדה בלקסיקון הספרות העברית החדשה גיליונות כתב העת עמדה באתר הוצאת כרמל אלי אשד, העמדה של עמוס אדלהייט, באתר "המולטי יקום של אלי אשד", 7 באוקטובר 2003 אלי אשד, על גיליון 13-12 של מגזין הספרות "עמדה", באתר "המולטי יקום של אלי אשד", 19 באפריל 2004 אלי אשד, המגזין עמדה תוקף בפעם ה-14, באתר "המולטי יקום של אלי אשד", 30 באפריל 2005 דפנה שחורי, שגעת מכונות הדפוס, באתר nrg מעריב, 24 בפברואר 2006 רועי צ'יקי ארד, על גיליונות עמדה 17-16, בבלוג "צווחת שעון המחשב", 25 באוגוסט 2007 על גיליון 16 של עמדה, סקירות ספרות, באתר טקסט, 2007 על גיליון 17 של עמדה, סקירות ספרות, באתר טקסט, 2007 על גיליון 26 של עמדה, סקירות ספרות, באתר טקסט, 2012 אלי אשד, על השקת גיליון 31 של כתב העת “עמדה”, באתר יקום תרבות, 30 באוקטובר 2014 ירון אביטוב, על כתב העת שמצוי תמיד בפרינג' הספרותי (עמדה 43), באתר סלונט, 22 בדצמבר 2019 רן יגיל, על עמדה 46 – ביטאון לספרות, באתר בננות, 2021 רן יגיל, כתב העת הוותיק והאיכותי, "עמדה", חוגג 50 גיליונות, באתר סלונט, 6 בנובמבר 2023 "עמדת פתיחה" של עמדה 50, באתר בוקנט, 2023 "עמדת פתיחה" של עמדה 51, באתר בוקנט, 2023 מדריך כתבי עת; עמדה ביטאון לספרות, מצאי כללי: חוב' 1, 1995, באתר ספריית בית אריאלה אלי אשד, איש החרב: על גבריאל מוקד, באתר המולטי יקום של אלי אשד, ‏17 ביוני 2005 אריק א, עמוס אדלהייט, רן יגיל, מתוך עמדת פתיחה גיליון 16, באתר הוצאת כרמל, ‏2007 אלי אשד, מתוך עמדת פתיחה של גיליון 14, באתר המולטי יקום של אלי אשד, ‏30 באפריל 2005 רן יגיל, מתוך עמדת פתיחה של גיליון 50, באתר סלונט, ‏6 בנובמבר 2023